ከቫይረሱ ጋር በተያያዘ ተጨማሪ የአንድ ሰው ህይወት አለፈ
አዲስ አበባ ፦ በኢትዮጵያ ከኮሮና ቫይረስ ጋር በተያያዘ ተጨማሪ የአንድ ሰው ህይወት ማለፉን የጤና ሚኒስቴር ገለጸ። በቫይረሱ የተያዙ አምስት ተጨማሪ ሰዎች መገኘታቸውንም አስታወቀ። 
የጤና ሚኒስትሯ ዶክተር ሊያ ታደሰ ትናንት በሰጡት ጋዜጣዊ መግለጫ እንዳስታወቁት፣ ከቫይረሱ ጋር በተያያዘ ተጨማሪ የአንድ ሰው ህይወት አልፏል።
 ባለፉት 24 ሰዓታት የላቦራቶሪ ምርመራ ከተደረገላቸው አንድ ሺ 047 ሰዎች መካከል አምስት ሰዎች ቫይረሱ ተገኝቶባቸዋል። 
ቫይረሱ ከተገኘባቸው አምስት ኢትዮጵያውያን ሶስቱ ምንም አይነት የጉዞ ታሪክ የሌላቸው ፣ ሁለቱ ደግሞ ከጅቡቲ ተመልሰው በአፋር የለይቶ ማቆያ ውስጥ የነበሩ ናቸው። 
ሁለቱ የአዲስ አበባ ነዋሪዎች ሲሆኑ፤ ሁለቱ የአፋር ክልል ነዋሪዎች ናቸው። አንዱ በኦሮሚያ ክልል የባቱ ከተማ ነዋሪ መሆኑም ተገልጿል። 
ሚኒስትሯ ባለፉት 24 ሰዓት ውስጥ ተጨማሪ 16 ሰዎች ከቫይረሱ ማገገማቸውን አስታውቀው፤ በአጠቃላይ በኢትዮጵያ ከቫይረሱ ያገገሙ ሰዎች ቁጥር 91 መድረሱን አመልክተዋል። 
በኢትዮጵያ የኮሮና ቫይረስ የተገኘባቸው ሰዎች ቁጥር እስካሁን 145 መድረሱን ሚኒስትሯ ጠቁመው ፤ ከእነዚህ ውስጥ 48 ሰዎች በለይቶ ማቆያ በህክምና ላይ መሆናቸውን አስታውቀዋል። እስካሁን 25ሺ135 የላብራቶሪ ምርመራ መሰራቱንም ሚኒስትሯ ገልጸዋል። 
እስካሁን በቫይረሱ የአራት ሰዎች ህይወት ያለፈ ሲሆን፤ ሁለት የውጭ አገር ሰዎች ደግሞ ወደ ሀገራቸው እንዲመለሱ መደረጉ አይዘነጋም።
አዲስ ዘመን ሚያዝያ 28/2012
በጋዜጣው ሪፖርተር